b"\n_START_ARTICLE_\nCasa Banco Popular (Peralada)\n_START_SECTION_\nDescripci\xc3\xb3\n_START_PARAGRAPH_\nEdifici situat al centre del poble, amb tres fa\xc3\xa7anes visibles, unit a l'edifici ve\xc3\xad nom\xc3\xa9s a trav\xc3\xa9s de la fa\xc3\xa7ana posterior. \xc3\x89s un edifici de planta baixa, dos pisos i golfes del qual destaca el paredat de pedra sense escairar i ma\xc3\xb3. Aquest edifici est\xc3\xa0 estructurat verticalment per tres cossos, amb tres obertures cadascun, el central dels quals lleugerament avan\xc3\xa7at respecte de la resta. La planta baixa t\xc3\xa9 una porta d'acc\xc3\xa9s en arc rebaixat i dues portes laterals que han estat reformades els \xc3\xbaltims anys. La resta d'obertures de la fa\xc3\xa7ana s\xc3\xad que s\xc3\xb3n originals. Al primer pis hi ha dues finestres en arc deprimit convex amb un balc\xc3\xb3 central que repeteix l'arc de les finestres dels costats. La coberta d'aquest balc\xc3\xb3 \xc3\xa9s una terrassa a la qual s'accedeix a trav\xc3\xa9s d'una obertura al tercer pis, tamb\xc3\xa9 en arc deprimit convex, amb una barana de ferro forjat amb decoraci\xc3\xb3 floral. A cada costat d'aquest balc\xc3\xb3 trobem una finestra, amb dos arcs de mig punt units per una estreta columna. Al pis superior trobem un arc de mig punt a cada costat, i al centre una petita galeria de tres arcs de mig punt. Les fa\xc3\xa7anes laterals s\xc3\xb3n molt diferents entre si. La que d\xc3\xb3na al convent del Carme \xc3\xa9s molt senzilla, amb obertures simples i sense decoraci\xc3\xb3. La del carrer del Forn, en canvi, destaca pels seus balcons de ferro forjat, decorats amb motius vegetals i geom\xc3\xa8trics."